1990-es sakkvilágbajnokság
Az 1990-es sakkvilágbajnokság versenysorozata zónaversenyekből, zónaközi döntőkből, a világbajnokjelöltek párosmérkőzéses rendszerű egyenes kieséses versenyéből, valamint a világbajnoki döntőből állt. A döntő a világbajnokjelöltek versenyének döntőjében győztes Anatolij Karpov és a regnáló világbajnok szovjet Garri Kaszparov között zajlott. A mérkőzés első 12 játszmáját New Yorkban vívták 1990. október 8. – november 7. között, a második 12 játszmára a franciaországi Lyonban került sor november 26. – december 30. között. Ez volt a két versenyző ötödik összecsapása a világbajnoki címért. A párosmérkőzést 12½–11½ arányban Garri Kaszparov nyerte, ezzel ismét megvédte világbajnoki címét.